Liiku terveemmäksi esteettä -seminaari, Mikkeli 7.10.2015
Esteettömyys ja liikuntapaikkojen rakentamisavustukset
Matti Ruuska, Johtaja
Opetus- ja kulttuuritoimi -vastuualue, Itä-Suomen aluehallintovirasto

Tiivistelmä

Liikuntalain (390/2015) perusteella valtion talousarvioon otetaan vuosittain määräraha liikuntapaikkojen rakentamisavustuksia varten. Määräraha tämän vuoden talousarviossa on 27,0 milj. euroa ja ensi vuoden talousarvioesityksessä ollaan varaamassa 28,3 milj. euroa tätä tarkoitusta varten.

Avustuksia myöntävät opetus- ja kulttuuriministeriö sekä aluehallintovirastot. Aluehallintovirastot tekevät avustuspäätökset hankkeista, joiden arvioidut kustannukset ovat enintään 700 000 €. Tätä suuremmista hankkeista päätökset tekee opetus- ja kulttuuriministeriö aluehallintoviraston lausuntojen pohjalta. Avustuksen määrä on noin neljäsosa hankkeen kustannuksista tai enintään 750 000 €. Uimahalleille, vapaassa käytössä oleville lähiliikuntapaikoille tai valtakunnallisiksi huippu-urheiluhankkeiksi määritellyille hankkeille voidaan myöntää korotettua avustusta.

Valtion tuella toteutettavat liikuntapaikat on tarkoitettu kaikille toimintakyvystä riippumatta. Valtion liikuntaneuvoston julkaisuun Liikuntapaikkarakentamisen suunta (2014) on kirjattu avustuksen myöntämistä puoltavat kriteerit, joita opetus- ja kulttuuriministeriö sekä aluehallintovirastot soveltavat omassa liikuntapaikkojen rakentamisavustuksia koskevassa päätöksenteossaan. Yksi avustusta puoltava kriteeri on se, että hanke palvelee laajojen käyttäjäryhmien tarpeita. Tämän kriteerin taustalla on ajatus siitä, että valtion liikuntapolitiikan tavoitteena on edistää väestön hyvinvointia, terveyttä ja fyysistä toimintakykyä sekä kaikkien väestöryhmien yhdenvertaisia mahdollisuuksia harrastaa liikuntaa. Tällä määrittelyllä on suora yhteys liikuntapaikan esteettömyyteen.

Yhteensä seitsemän avustusta puoltavan kriteerin joukossa on kaksi muuta kriteeriä, joilla on myös yhteys esteettömyyteen: ”hanke on suunniteltu yleisiä rakentamisen laatuperiaatteita korostaen” ja ”hanke edistää tasa-arvoa ja yhdenvertaisuutta liikunnassa ja huippu-urheilussa”.

Kaikista rakentamisavustushakemuksista laaditaan aluehallintovirastoissa ja opetus- ja kulttuuriministeriössä rakennustekninen arvio hankesuunnitelman, piirustusten ja muiden liitteiden pohjalta. Ministeriö on hakuohjeessaan edellyttänyt, että hakemukseen liitettään hanketta koskeva esteettömyysselvitys ja peruskorjausten osalta esteettömyyskartoitus. Valtionapuviranomaisten rakennustekniset asiantuntijat laativat arvion suunnitelmista ja tarvittaessa ohjeistavat tai vaativat muutoksia laadittuihin suunnitelmiin. Pohjana ovat Rakennusmääräyskokoelmassa sanotut linjaukset. Esteettömyysmääräysten puutteellinen noudattaminen suunnitelmien laatimisessa on yleisin huomautus – tai muutosvaatimusperuste hakemusten arvioinnissa. 

Lähtökohtana on se, että yhteenkään liikuntapaikkaan, jossa on puutteita liikkumisesteettömyydessä, ei myönnetä valtionavustusta. Se, että hankkeen suunnittelussa on otettu huomioon muita esteettömyyden osatekijöitä, lisää hankkeen mahdollisuuksia saada avustusta, mikäli hankkeen muut taustatekijät ovat kunnossa.